Чарговыя тэлефанаванні — гэтым разам на Магілёўшчыну — яшчэ раз пацвердзілі, што вынікі дзейнасці Дзяржпраграмы “Культура Беларусі” на 2011 — 2015 гады многімі кіраўнікамі сферы ацэньваюцца даволі пазітыўна. Гэтая ацэнка, натуральна, тычыцца ў першую чаргу паляпшэння матэрыяльна-тэхнічнай базы ўстаноў культуры таго ці іншага раёна. Бо, што ні кажы, а ў лядашчым раённым доме культуры ці музеі, дзе працякае дах або мёрзнуць супрацоўнікі, паспяхова не напрацуешся. Як, натуральна, не атрымаеш задавальнення ад старога камп’ютара ў бібліятэцы ці ад састарэлых музычных інструментаў у дзіцячай школе мастацтваў.